**BESZÁMOLÓ**

**Nyári napközi**

Időpont: 2020. év 06. hó 28. naptól 2020. év 07. hó 02. napig

Helyszín: Faluház és Könyvtár, 4145 Csökmő, Kossuth u. 121.

 Barangolás az Alföldön

**A megtartott foglalkozások, tapasztalatok összefoglalása:**

A tábort azoknak az iskoláskorú tanulóknak szerveztük meg, akik szívesen vannak a szabadban, szeretnek mozogni, nyitottak és érdeklődők a természet értékei és az épített örökségeink iránt. A kiválasztásánál alapvető szempont volt, hogy – a projekt elvi céljainak megfelelően – olyan diákok táborozását valósítsuk meg, akik egyébként talán nem tudnának ilyen tartalmas nyári programban részt venni. Másik fontos célunk a valamennyi kompetencia területet felölelő fejlesztés biztosítása szórakoztató formában, gyakorlatilag észrevétlenül. Olyan programokat terveztünk és valósítottunk meg, melyek értékeket s élményeket nyújtottak a gyermekek számára. A nyári napközis tábor eseménydús 5 napja gondos előkészítő, szervező munka eredménye. Célunk volt, hogy a gyermekek minden perce le legyen kötve és ne legyen idejük unatkozni, ezért ebben a hétben próbáltuk összesűríteni a lehető legtöbb programot, kirándulást, mely Magyarország (ezen belül az Alföld) értékeinek, szépségeinek felfedezéséhez és a haza szeretetére nevel.

A programok során a felhőtlen jókedv, a vidámság került a középpontba. Az önfeledt szórakozás, a kötetlen beszélgetések, az érdekes programok biztosították a kellemes kikapcsolódást. Ezen belül különösen fontos volt:

* Az egymás iránti felelősségérzet erősítése.
* Figyelem és összpontosítás fejlesztése.
* Konfliktuskezelés, közösségi szellem fejlesztése.
* Önbizalom erősítése.
* A motiváló légkörben való csoportos együttlét a társas kompetenciák, különösen az empátia erősítése, kapcsolatteremtő képesség fejlesztése.
* Összetartás és együttműködés erősítése.
* Problémamegoldó készség fejlesztése.
* A koncentráció készség javítása

Első napon a szabályok lefektetése következett, melyek elfogadása hamar megtörtént, köszönhetően annak, hogy nem iskolai környezetben támasztottunk elvárásokat a tanulók felé, hanem kötetlenebb formában tettük meg mindezt.

Gyülekezés minden reggel ¾ nyolckor volt. Naponta más–más helyre utaztunk, ezért az úticsomagokat reggelente hűtőládákban helyeztük el a buszban, így senki sem maradhatott éhes és szomjas a programok során.

Első napon elutaztunk a karcagi parkerdőbe egy lombkorona sétányra, mely természetvédelmi terület. Itt sokféle élőhelytípus (telepített kocsányos tölgyes, szikes és nedves rétek, kubikgödrök, puhafás ligeterdők, folyópart) teszi különlegessé a helyszínt a sokak által egysíkúnak tartott alföldi tájban.  A lombkorona sétány pedig egy nagy tanösvény, ahol megismerhettük az erdő lakóit, a rovaroktól a madarakig. Délután folyamán strandoltunk a Berekfürdői Gyógy-és Strandfürdőben.

Második nap Poroszlón voltunk, ahol meglátogattuk az Ökocentrumot. A szabadidőpark állatbemutatóival és játszótereivel egyszerre vidámpark és állatkert, míg a létesítmény részét képező Tájház, halász skanzen és hagyományőrző baromfiudvar révén valóságos időutazást tehettünk a XIX. század világába. A látogatóközpont 1.000.000 liter össztérfogatú, édesvízi akváriuma révén – melyben több mint 40-féle hal mellett, közel 15 kétéltű- és hüllőfajt mutat be-, igazi természetközeli élményt nyújtott. A program során egy kishajós kiránduláson is részt vettünk a Tisza-tavon. Délután megfürödtünk a szabad strandon.

A harmadik napon Gyomaendrődön az Erzsébet ligeti lombkorona sétány interaktív tanösvénye sok-sok játékkal, játékos tanösvénytáblával és [csónakázás](https://www.gyomaendrod.com/szabadidos-tevekenysegek/csonakazo-hantoskerti-holtagon)i lehetőséggel várt bennünket és mutatta be a természet értékeit. Az interaktív tanösvény háromféle útvonalat foglal magában: a ligetben sétálva a madárvilágot ismerhetjük meg többféle interaktív és beszélő tábla segítségével, a lombkorona interaktív tanösvényen fákról és sok más élőlényről olvashatunk érdekességeket, és kipróbálhattuk az itt található játékos feladatokat, míg a vízi tanösvényen a holtágat tanulmányozhattuk a vízben elhelyezett táblákon. A lombkorona tanösvény különlegessége, hogy többszintes, és a legfelső, kilátó szinten azt is kipróbálhattuk, milyen érzés egy átlátszó felületen, 15 méteres magasságban állni. A vízi tanösvény egy részét csónak nélkül is bejárhattuk, a vízi pallósoron több játékot és interaktív elemet kipróbálhattunk, és a lyukakon megleshettük, milyen állatok pihennek az úszószigeten.

A negyedik nap Debrecenben jártunk és utaztunk az erdei kisvasúton. A Zsuzsi Erdei Vasút, Debrecen „szívétől” keletre az Erdőspuszták festői szépségű tájain kalandozva, egy páratlan élményvilággal ajándékozott meg bennünket, az 50 perces „időutazás” alatt. A 138 éves kisvasúti múlt, a jelen köntösét öltve édesíti meg az utazás minden egyes percét. Útja során bepillantást enged a tanyák jellegzetes világába, néhol a fák lombjai által épített zöld alagutakban haladva. A nyüzsgő nagyvárosi életet hátrahagyva, az Erdőspuszták nyugodt világa, idilli szépsége köszöntött ránk. Már a felszállás pillanatában éreztük, hogy egy álomvilág kapujában állunk, s a vonatkerekek csattogásával, a hangos füttyszóval egyre csak fokozódott bennünk az izgalom. A felejthetetlen vonatozás élménye, a természet szeretete puha sálként átölelve kényeztetik a vonatimádókat! A „természeti gyöngyszem” első szakaszát 1882-ben nyitották meg. Kezdetben kettő mozdony üzemelt, az I. pályaszámú 107 LE fatüzelésű mozdony kapta a ZSUZSI nevet, melyet ma is büszkén visel, Magyarország legrégebben épült, működő kisvasútja! A hármashegyaljai pihenőerdő impozáns építményének tetejéről, egyedi és csodálatos látvány tárult a szemünk elé. Számos környékbeli kisebb települést és a hajdúsági megyeszékhely szépségét vehettük szemügyre, és a tiszta időben a “szomszéd várat”, a több mint 50 km-re fekvő Nagyváradot is jól láthattuk.

Az utolsó napon Gyulára látogattunk. Utazásunk első helyszíne a vár volt, az egykori Magyar Királyság alföldi vidékeinek egyetlen, épen megmaradt síkvidéki gótikus téglavára, mely a 16. századtól meghatározó végvára volt az országnak. Aztán megnéztük az Almásy kastélyt, amely egykor az ország kulturális életében is jelentős szerepet játszott. Ez az első magyarországi kastély, amelyben színjátékot tartottak már 1746-ban; himnuszunk zeneszerzőjének, Erkel Ferencnek a nagyapja kulturális udvarmesterként és házi muzsikusként élt a falai között – s maga a nagy zeneszerző is gyakran megfordult itt. Az Erkel család több generációja is adott zenei estet a kastély nagyebédlőjének zongoráján; korának ünnepelt alkotója, Munkácsy Mihály a gyulai kastélyban kezdett ismerkedni a festészettel.

Ebéd után meglátogattuk a világhírű Gyulai Várfürdőt, ahol a gyermekek fürödhettek, csúszdázhattak és csodálatos környezetben pihenhették ki a hét fáradalmait.

Elégedettek és boldogok voltak a gyerekek, mert érezték, hogy minden értük, a kedvükért volt. A visszajelzések alapján elégedettek voltak a szülők is, mert a munkából hazatérve nem a tévé, számítógép előtt ülve, látták gyermeküket, hanem egy élményekkel teli, fáradt gyereket, amelyik mély álomba zuhan, majd másnap reggel újra izgalommal várja az aznapi élményeket.

Reméljük, hogy ennek a tábornak sikerül „hagyományként” megmaradnia az elkövetkezendő nyári szünetekre is.

Köszönet az EFOP-1.5.3-16-2017-00023 kódszámú, Humán szolgáltatások fejlesztése a Csökmői konzorciumban című pályázatnak és Csökmő Nagyközség Önkormányzatának, hogy anyagi támogatásával hozzájárult a tábor színvonalas programjához és megvalósításához.

Csökmő, 2021. július 5.

A táborvezető neve: Tóth Sándor

A vezető aláírása: …………………………………………